b'\n_START_ARTICLE_\nBMW Compact\n_START_PARAGRAPH_\nBMW Compact je vozilo ki spada v razred manj\xc5\xa1ih dru\xc5\xbeinskih oziroma kompaktnih vozil. V osnovi pa je to skraj\xc5\xa1ana verzija limuzinske izvedbe serije 3, ki jo proizvaja nem\xc5\xa1ki proizvajalec vozil BMW. BMW Compact je bil v proizvodnji od leta 1994 do leta 2004. Od 1994 je bil osnovan na platformi BMW-ja E36, leta 2001 pa so zamenjali platformo za tisto od BMW-ja E46. Proizvodnja BMW Compact-a je prenehala z obratovanjem leta 2004, ko ga je nasledil BMW serije 1._NEWLINE_Vozilo je bilo na voljo z ve\xc4\x8d bencinskimi in dvema dizelskima motorjema. Nosilo je oznako "Ti" (Touring International), ki je bila uporabljena samo na seriji Compact in izvira iz BMW-jeve linije "Ti" modelov iz \xc5\xa1estdesetih let.\n_START_SECTION_\nE36 Compact (E36/5)\n_START_PARAGRAPH_\nOd prednjega odbija\xc4\x8da do A stebri\xc4\x8dka je Compact identi\xc4\x8den limuzinski ter karavanski razli\xc4\x8dici serije 3 (E36), kar pomeni da je z njima delil prednja blatnika, odbija\xc4\x8d, lu\xc4\x8di ter smernike, vzvratna ogledala, vetrobransko steklo in pokrov motorja. Vse izvedenke E36 so imele enako medosno razdaljo, kar velja tudi za verzijo Compact. Podobnosti z ostalimi izvedenkami pa se tukaj nehajo. Compact je od A stebri\xc4\x8dka nazaj povsem druga\xc4\x8den, te razlike pa vklju\xc4\x8dujejo vrata, stekla, streho, prtlja\xc5\xbena vrata, zadnje lu\xc4\x8di in zadnje podvozje._NEWLINE_BMW E36/5 Compact si deli podvozje z BMW Z3. Prednje obese je imel enake kot vstale izvedenke E36, medtem ko so za zadnje podvozje uporabili posami\xc4\x8dne obese z po\xc5\xa1evnimi vodili, kot jih je uporabljala prej\xc5\xa1nja serija BMW 3 (E30)._NEWLINE_Pri Compactu so uporabili starej\xc5\xa1e delno vodljivo zadnjo premo namesto novej\xc5\xa1ih Multi-link posami\xc4\x8dnih obes zato, ker so s tem prihranili dovolj prostora, da so poglobili prtlja\xc5\xbeni prostor, vgradili preklopno zadnjo klop ter omogo\xc4\x8dili, da se rezervno kolo nahaja pod vozilom na zunanji strani._NEWLINE_Podedovana zasnova zanje preme je bila odgovorna za to, da je bilo vozilo podvr\xc5\xbeeno prekrmarjenju. Posledi\xc4\x8dno je BMW Compact prejel me\xc5\xa1ane odzive avtomobilisti\xc4\x8dnih novinarjev. Nekateri so trdili, da je \xc5\xa1asija najbolj uravnote\xc5\xbeena v liniji E36, drugi pa, da je vozilo ob\xc4\x8dutljivo na guganje in neravnine, ter neuravnote\xc5\xbeeno v ovinkih. Bilo pa je zelo popularno pri ljubiteljih, saj je bilo najla\xc5\xbeje, najbolj vodljivo ter najcenej\xc5\xa1e.\n_START_SECTION_\nNotranjost in oprema\n_START_PARAGRAPH_\nNotranjost vozila se precej razlikuje od ostalih razli\xc4\x8dic E36. Armaturna plo\xc5\xa1\xc4\x8da ter ro\xc4\x8daji vrat so skoraj enaki tistim v prej\xc5\xa1nji seriji 3 (E30). Kljub temo je spisek opreme, ki je bila na voljo kar precej\xc5\xa1en. Med serijsko opremo najdemo ABS, zra\xc4\x8dno blazino za voznika. Pod dodatno opremo pa najdemo ogromno stvari, glavne izmed njih so klimatska naprava, potovalni ra\xc4\x8dunalnik, tempomat, \xc5\xa1portne in ogrevane sede\xc5\xbee, zaporo diferenciala..._NEWLINE_BMW je kot posebno darilo ob 50-letnici revije Auto Motor und Sport izdelal M3 Compact (3.2-litrski motor in podvozje iz M3, M odbija\xc4\x8di), sicer pa M Compact ni do\xc4\x8dakal serijske proizvodnje. Edini prototip je za 0-100 km/h potreboval 5.3 s, 200 km/h pa je dosegel v 18.5 s. Na M3 Compactu so bile prvi\xc4\x8d predstavljene \xc5\xa1tiri sredinsko postavljene izpu\xc5\xa1ne cevi, ki so bile kasneje serijsko prvi\xc4\x8d vidne na M roadster-ju (E36/7S) in M coupe-ju (E36/8S).\n_START_SECTION_\nE46 Compact (E46/5)\n_START_PARAGRAPH_\nKonec leta 2000 je BMW na trg poslal zamenjavo za E36/5. Kvaliteta materialov in kon\xc4\x8dna izdelava je bilav E46 Compactu precej izbolj\xc5\xa1ana glede na predhodnika, vendar nikoli ni dosegla njegovih prodajnih \xc5\xa1tevilk. E46 Compact ni bil nikoli na voljo na ameri\xc5\xa1kem trgu, saj kratka oblika z odsekanim zadkom tam ni bila priljubljena._NEWLINE_E46 Compact se je po zunanji obliki precej razlikoval od ostalih E46. Najbolj opazna je bila oblika sprednjih in zadnjih lu\xc4\x8di, ki pa marsikomu ni bila v\xc5\xa1e\xc4\x8d._NEWLINE_Mehansko pa je E46 Compact bil skoraj identi\xc4\x8den ostalim E46. Razlikoval se je po bolj odzivni vo\xc5\xbenji, saj je bil serijsko opremljen z \xc5\xa1portnim podvozjem ter debelej\xc5\xa1ima stabilizatorjema._NEWLINE_Leta 2004 je serijo Compact nadomestila BMW serija 1, ki je svojo nalogo opravila zelo uspe\xc5\xa1no.'